Polonia - România 3-1. Prea mici pentru Lewa! A reușit un hat-trick și ne-a arătat că ”n-avem față” de Rusia

România mai are şanse minime de a ajunge la Mondialul de la anul după eşecul de la Varşovia. Tricolorii au pierdut în Polonia, scor 1-3, şi mai deţine doar şanse teoretice pentru CM din Rusia.

La nici jumătate de oră de la start, Săpunaru l-a tras în careu pe Lewandowski, iar atacantul lui Bayern a deschis scorul din penalty. Tătăruşanu a şters balonul cu vârful degetelor, iar după zece minute l-a blocat in extremis pe acelaşi Lewandowski, scăpat singur după ce a dejucat o ieşire la offside. Înainte de pauză, Latovlevici a trimis periculos spre poarta gazdelor, dar n-a nimerit ţinta.

În repriza a doua, Lewandowski a făcut 2-0 cu o lovitură de cap dintre Chiricheş şi Săpunaru. Toate şansele s-au spulberat după o oră de joc: polonezii au mai primit un penalty la intervenţia lui Toşca asupra lui Zielinski. Lewandowski a reuşit hattrick-ul şi a ajuns la cinci goluri marcate României tur-retur. Primul şut al tricolorilor pe poartă a venit cu un sfert de oră înainte de final; rezerva Nicuşor Stanciu l-a dezmorţit pe Szczesny, iar apoi a deviat la golul de onoare, semnat de Bogdan Stancu.

S-a terminat Polonia - România 3-1, iar elevii lui Daum au ajuns la patru puncte de locul doi, de baraj.